《疏影 八月闻莺，值海棠复开》
清代·龚翔麟

荻风橘市。甚引人晓蝶，春鹃情思。贴梗垂丝，叶已飘零，谁料花偏弄蕊。

蔫然半坼如含笑，伴蘸水、芙蓉沉醉。怕老莺、乍得窥时，忘了送春香死。

细认浑疑梦醒，金铃旧护影，曾啄红觜。蓦过墙西，鸭脚浓阴，惯引双雏深避。

重来已是林黄变，忍又见、粉零脂碎。折一枝、插向蛩疏，莫被冷霜憔悴。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。